paragraph_text: Njegovo ime znači "grad koji je pokorio Chola Ganga", a odnosi se na njegov osnutak: Nakon uspješnog rata protiv Kalinga (Orissi) i Bengala (1022. – 23.) Chola kralj Rajendra I. (vladao od 1012. – 1044.) odlučio je osnovati novu prijestolnicu, samo 60 kilometara sjeveroistočno od tadašnje prijestolnice, Thanjavura. U spomen na ekspediciju na svetu rijeku Ganges, grad je dobio ime Gangaikonda Cholapuram. Preko 200 godina grad je ostao sjedište vladara moćnog carstva Chola, ali ga je vjerojatno u 13. stoljeću osvojio i uništio vladar Sundara Pandya, Jatavarman (vladao 1251. – 1268.). Današnje selo Gangaikonda Cholapuram nalazi se lijevo od ruševina drevne prijestolnice Chola koje uključuju kraljevsku palaču i veliki Šivin hram. Hram je dio UNESCO-ove svjetske baštine poznate kao "Veliki hramovi dinastije Chola".